में बस्ती नवासियें दा सच्चे मना कन्ने धन्नवाद कीता। में बी जियां शायर बनी गेआ हा। आखर नेहा नजारा कुसै गी प्रभावत कीते बगैर रेही सकदां ऐ भला? में ते आर्टिस्टें बश्कार हा। कला कन्ने थोड़ी-मती पन्छान होई गेई दी ही। इस लेई भाव अपने-आप बनकदे-फलदे शब्दें दे रूपै च निकलन लगी पे। में अपने बुखार ते गले दी पीड़ भुल्ली गेदा हा। इयै हाल हा कवि रत्न ते जय जयवंती दा। अमीता ते मदन इयां लब्भार दियां हियां जियां इनेंगी कदें ताप चढ़ेआ गै नेईं होऐ, भाएं इनेंगी इस मौकै बी बुखार चढ़े दा हा। (मेरी समझा हून आया जे की स्यासतदान इन्ने दुक्ख ते कश्ट सेहियै बी स्यासत दे मदाना चा परें नेई हटदे, की भुक्ख-भाने रेहियै बी ओह् सारी-सारी ध्याड़ी खज्जल होंदे रौंह्दे न। लोकें दा प्यार ते जोश गै उं’दे लेई रुट्टी ते टानक दौनें दा कम्म करी ओड़दा ऐ।)